হাসপাতালে আত্মঘাতী বিস্ফোরণ। চলল গুলিও। যার জেরে পাকিস্তানের কোয়েটায় আজ নিহত হলেন অন্তত ৭৫ জন। নিহতদের অধিকাংশই আইনজীবী। নিহত হয়েছেন কয়েকজন সাংবাদিকও। আহত কমপক্ষে ১১৫। তাঁদের মধ্যে ২০ জনের অবস্থা আশঙ্কাজনক। হতাহতের সংখ্যা বাড়তে পারে।
জঙ্গি সংগঠন তেহরিক-এ-তালিবানের শাখা জামাতউল আহরার ওই হামলার দায় স্বীকার করলেও বালুচিস্তানের মুখ্যমন্ত্রী সানাউল্লা জেহরি স্থানীয় টেলিভিশন চ্যানেলে সরাসরি অভিযোগ করেন, বিস্ফোরণে ভারতীয় গুপ্তচর সংস্থা ‘র’-এর ভূমিকা রয়েছে। পাকিস্তানের প্রধানমন্ত্রী নওয়াজ শরিফের প্রতিক্রিয়া, ‘‘বালুচিস্তানে শান্তি বিঘ্নিত হয়, এমন কোনও ঘটনা বরদাস্ত করা হবে না।’’ প্রসঙ্গত, ভারতের বিরুদ্ধে অনেকদিন ধরেই বালুচিস্তানে অশান্তি সৃষ্টির অভিযোগ করছে ইসলামাবাদ। 
বালুচিস্তানের রাজধানী কোয়েটা দেশের ‘ফল-বাগিচা’ বলেই পরিচিত। সেখানেই একটি সরকারি হাসপাতালে আজ সকালে আত্মঘাতী বিস্ফোরণ ঘটায় এক জঙ্গি। পুলিশ জানিয়েছে, বালুচিস্তানের বার অ্যাসোসিয়েশনের প্রেসিডেন্ট বিলাল আনোয়ার কাসিকে আজ গুলি করে খুন করে দুই বন্দুকবাজ। সকালে বাড়ি থেকে কর্মস্থলে যাচ্ছিলেন বিলাল। মঙ্গল চকের কাছে মান্নো জান রাস্তায় ওই দু’জন হামলাকারী তাঁর গাড়ি লক্ষ্য করে গুলি ছোড়ে। ঘটনাস্থলেই মৃত্যু হয় বিলালের। তাঁর দেহ ময়নাতদন্তের জন্য কোয়েটার একটি সরকারি হাসপাতালে নিয়ে যাওয়া হয়। সেখানেই ঘটে আত্মঘাতী বিস্ফোরণ।
বার অ্যাসোসিয়েশনের প্রেসিডেন্টের মৃত্যুর খবর পেয়ে হাসপাতালে গিয়েছিলেন কয়েকশো আইনজীবী এবং বিভিন্ন সংস্থার সাংবাদিকেরা। জরুরিকালীন বিভাগের যে ঘরে ময়নাতদন্ত চলছিল, তার বাইরে সকলে অপেক্ষা করছিলেন। হঠাৎই সেখানে বিস্ফোরণ হয়। এর পরে গুলি চালায় কয়েকজন বন্দুকবাজ। পুলিশের অবশ্য দাবি, শুধু বিস্ফোরণই ঘটানো হয়েছে। এ জন্য আট কিলোগ্রাম বিস্ফোরক ব্যবহার করা হয়েছে। প্রত্যক্ষদর্শীরা জানিয়েছেন, বিস্ফোরণে কয়েকজন পুলিশ আধিকারিকও নিহত হয়েছেন। যদিও পুলিশের তরফে সে কথা স্বীকার করা হয়নি।  
পাকিস্তানের একটি পত্রিকার চিত্রসাংবাদিক মেহমুদ খান ওই হামলায় নিহত হয়েছেন। প্রাণ হারিয়েছেন আরও এক চিত্রসাংবাদিক। বালুচিস্তানের বার অ্যাসোসিয়েশনের প্রাক্তন প্রেসিডেন্ট মহম্মদ কারারও আহত হয়েছেন। বালুচিস্তানের স্বরাষ্ট্রমন্ত্রী সরফরাজ বুগতি স্বীকার করে নেন যে হাসপাতালে নিরাপত্তা ব্যবস্থায় ত্রুটি ছিল। বলেন, ‘‘নিরাপত্তায় যথেষ্ট খামতি ছিল। তদন্ত হবে।’’ 
বিলালের হত্যা এবং হাসপাতালে বিস্ফোরণ— এই দু’টির ঘটনার মধ্যে কোনও যোগ রয়েছে কি না, তা স্পষ্ট নয়। তবে অনুমান, বিলালের অনুগামীদের হত্যা করতেই হামলা চালানো হয়েছে। হামলার দায় স্বীকার করে স্থানীয় সংবাদসংস্থাকে ই-মেল করেছে তালিবানের শাখা গোষ্ঠী জামাতউল আহরার। পরে আজই ঘটনাস্থল পরিদর্শনে যান প্রধানমন্ত্রী নওয়াজ শরিফ এবং পাক সেনা প্রধান রাহিল শরিফ। 
প্রসঙ্গত, গত কয়েকমাস ধরেই বালুচিস্তানে আক্রান্ত হয়েছেন আইনজীবীরা। গত ৩ অগস্ট কোয়েটায় জাহানজীব আলভি নামে এক আইনজীবীকে দুষ্কৃতীরা গুলি করেছিল। গত জুনে নিহত হন স্থানীয় একটি আইন কলেজের প্রিন্সিপাল। 
আরও পড়ুন
বিস্ফোরণ থেকে কীভাবে একটুর জন্য প্রাণে বাঁচলেন হৃতিক
 খাগড়াগড় ছিল ভারতে ইসলামিক স্টেটের আঁতুড়ঘর